আইএসএল-এর ইতিহাসে অন্যতম সেরা স্ট্রাইকার। কেরল, কলকাতা— দুই শহরই মাতিয়ে দিয়েছেন। সেই হিউমই এবার থাকছেন না কলকাতায়। সম্ভবত কেরল ফিরে যাচ্ছেন তিনি। সোমবারেই চূড়ান্ত কথা হয়েছে বলে খবর। এই খবর মঙ্গলবারেই প্রথম প্রকাশিত হয়েছিল এবেলা.ইন-এ। বিদায়বেলায় একান্ত সাক্ষাৎকার দিলেন কানাডিয়ান তারকা স্ট্রাইকার।
আপনি কলকাতায় থাকছেন না, সেটা প্রায় চূড়ান্ত। দু’বছর এই শহরে থাকলেন। বিশ্বে ফুটবল-পাগল বলে পরিচিতি রয়েছে কলকাতার। সেটা কতটা উপলব্ধি করলেন?
— আমি কেন কলকাতায় এই মরশুমে থাকছি না, সেটা অ্যাটলেটিকো দি কলকাতার কর্মকর্তারা বলতে পারবেন। তবে ভারতে থাকার সময়ে প্রতিটি মুহূর্তই আমি এনজয় করেছি। ভারতের দুটো ফুটবল পাগল শহরের সঙ্গে যুক্ত থাকতে পারার জন্য নিজেকে ভাগ্যবান মনে করি। আইএসএল-এর দ্বিতীয় সংস্করণে সল্টলেকের কানায় কানায় ভর্তি স্টেডিয়ামের সামনে খেলতে পারাটা জীবনের অন্যতম সেরা অভিজ্ঞতা হয়ে থাকবে। এমন অভিজ্ঞতা অনেক পেশাদারি ফুটবলারেরই ঘটেনা।
অ্যাটলেটিকো দি কলকাতার অন্যতম মালিক সৌরভ গঙ্গোপাধ্যায়ের সঙ্গে নিশ্চয় আপনার আলাপ হয়েছে এই দুই বছরে। দলের ফুটবলারদের সমর্থন করতে প্রায়ই ওঁকে দেখা যায় গ্যালারিতে হাজির থাকতে। আপনি সৌরভকে কাছ থেকে চিনেছেন, দেখেছেন। দলের ড্রেসিংরুমে কতটা ইনভলড থাকেন? ফুটবলারদের কিভাবে মোটিভেট করেন উনি?
— সৌরভের সঙ্গে বেশ কয়েক বার আমার আলাপ হয়েছে। ভারতে আসার আগে শুনেছিলাম ক্রিকেট জগতের একজন আইকন উনি। ওঁকে কাছ থেকে দেখার সুযোগ হয়েছে। উনি ভীষণ ভদ্র। ওঁর ব্যক্তিত্ব যে কোনও ক্রীড়াবিদকে অনুপ্রেরণা জোগানোর পক্ষে যথেষ্ট। এটিকের সঙ্গে শেষ তিন বছরে জড়িয়ে থাকার সুবাদে উনি ফুটবলারদের সব সময়ে সমর্থন জুগিয়ে যান। উনি কেন কিংবদন্তি, সেটা ওঁকে দেখলেই মালুম হয়।

এই বিষয়ে অন্যান্য খবর

সৌরভের দল এটিকে-র জার্সিতে এবার দেখা যাবে না মহাতারকা ফুটবলারকে
এটিকে-কে চ্যাম্পিয়ন করেছিলেন, তিনিই এবার ব্রাত্য কলকাতার সংসারে
সৌরভের জন্মদিনে বড় খবর, এটিকের জন্য কলকাতায় আসছেন বিশ্ব তারকা ফুটবলার


আইএসএল-এর শেষ কয়েক মরশুমে আপনার পারফরম্যান্সের কথা ধরা যাক। কেরল ব্লাস্টার্স ও অ্যাটলেটিকো দি কলকাতা— দুই দলের হয়েই আপনি ধারাবাহিকভাবে ভাল খেলেছেন। এমনকী, দলের মার্কি ফুটবলারদের পারফরম্যান্সও আপনি অনেকটাই ম্লান করে দিয়েছেন। ব্যক্তিগতভাবে এই ঘটনা আপনার পক্ষে কতটা সন্তুষ্টির?
— মার্কি প্লেয়ারদের সঙ্গে পাল্লা দেওয়ার কথা কখনই চিন্তা করি না। বরং আমার লক্ষ্য থাকে, প্রতিদিন কঠিন পরিশ্রম করা এবং মাঠে নিজের সেরাটা দেওয়া। যে দলের হয়ে খেলব সেই দলের হয়ে যেন এভাবেই দলকে সার্ভিস দিয়ে যেতে চাই। মার্কি ফুটবলারদের সঙ্গে আমার তুলনা করাটাও ঠিক নয়। কারণ, মার্কি ফুটবলাররা বিশ্ব ফুটবলের এক-একজন নক্ষত্র। ওরা বিশ্বের সেরা লিগে খেলে নিজেদের জাত চিনিয়ে এসেছে। ব্যক্তিগতভাবে জানাই, আমি শারীরিকভাবে যতদিন ফিট থাকব, ততদিনই খেলে যেতে চাই।

এটিকে জার্সিতে স্বমেজাজে হিউম। — সংগৃহীত
শেষ কয়েক বছরে আইএসএল-এ মার্কি ফুটবলারদের পারফরম্যান্স সেভাবে আশা জাগাতে পারেনি। অনেকেই বলছেন, তারকা ফুটবলাররা তাঁদের সোনালি সময় পিছনে ফেলে এসেছেন। বয়স নিয়েও অনেক কথা বলা হচ্ছে...
— এই বিষয়ে আমি কিছু বলব না। যারা আইএসএল-এ মার্কি হয়েছেন, তাঁদের কেরিয়ার কিন্তু সোনায় বাঁধানো। পারফরম্যান্স আর পদকের দ্যুতিতে এখনও ঝলমলে ওঁরা।
শেষ কয়েক বছরে দলগতভাবে যদি আইএসএল-এর পারফরম্যান্স বিচার করা হয়, তা হলে দেখা যাচ্ছে, কেবলমাত্র কেরল ব্লাস্টার্স ও চেন্নাইয়ান এফসি এবং কলকাতা— ধারাবাহিকভাবে ভাল খেলছে। বাকি দলগুলো সমর্থকদের প্রত্যাশা পূরণে ব্যর্থ। এটা কী আইএসএল-এর পক্ষে খারাপ বিজ্ঞাপন নয়?
— এই বিষয়ে আপনার সঙ্গে সহমত হতে পারলাম না বন্ধু! প্রথম মরশুম থেকে বিচার করলে তৃতীয় মরশুম পর্যন্ত খেলার মানে কিন্তু ব্যাপক উন্নতি হয়েছে। গত মরশুমের কথাই ধরা যাক, শেষ ম্যাচে কিন্তু প্লে অফ নির্ধারিত হয়েছিল। পাশাপাশি গোয়া, দিল্লিও সেমিফাইনালের টিকিট পেয়েছিল। মুম্বই সিটি গতবারের অন্যতম সেরা দল ছিল। টুর্নামেন্ট জেতার ব্যাপারেও ফেভারিট ছিল ওরা। এতেই পরিষ্কার যে, আইএসএল-এ প্রতিটি ম্যাচেই কিন্তু তুল্যমুল্য লড়াই হয়। বিশ্বের সেরা লিগগুলোর মতোই ভীষণ প্রতিদ্বন্দ্বিতাপূর্ণ লিগ এটা।
বিদেশি ফুটবলার বেছে নেওয়ার পাশাপাশি দেশি ফুটবলারদের জন্য চলতি মাসেই ড্রাফটিং হবে। আইপিএল-এর নিলামের মতোই। পার্থক্য শুধু ড্রাফটিং-এ দেশি ফুটবলার বাছাই নিয়ে। ফুটবল লিগ কী আইপিএলকে অন্ধ অনুসরণের রাস্তায় যাচ্ছে?
— আইএসএল-এর জন্য অনেকদিনই প্রস্তুতি নিচ্ছি। তাই স্পেনের দ্বিতীয় ডিভিশনে সই করেছিলাম জানুয়ারিতেই। তবে এটা পরিষ্কার করে দিতে চাই, আমি ব্যক্তিগতভাবে নিলামের মাধ্যমে ফুটবলার কেনা-বেচা একদম সমর্থন করি না। নিলামের মাধ্যমে ফুটবলার কেনা-বেচা হলে মনে হয়, যেন আমন্ত্রণমূলক কোনও টুর্নামেন্টে খেলতে এসেছি। বিশ্বের অন্যান্য দেশের ফুটবল লিগে যেভাবে ফুটবলারদের সঙ্গে ১, ২ থেকে ৩ বছর পর্যন্ত (বয়স বিচার করে অবশ্যই) চুক্তি করা হয়, সেটাই ভারতে ফলো করা উচিত। এতে ফুটবলারদের সঙ্গে সমর্থকদের আলাদা করে কানেক্ট করতে পারেন। এমনটাই বিশ্বের সমস্ত প্রথমসারির লিগে ঘটে। ক্লাবে দীর্ঘদিন কোনও ফুটবলার খেললে তিনি সমর্থকদের কাছে ‘কাল্ট ফিগার’-এ পরিণত হন। এতে সমর্থকরাও ফুটবলারদের সঙ্গে নিজেদের যোগ খুঁজে পান সহজে। প্রত্যেক বছর পরিবর্তন হওয়ার থেকে এটাই ভাল। যদিও এটা আমার ব্যক্তিগত মতামত।
শুনেছেন নিশ্চয় যে, ভারতে এখন আইলিগ আর আইএসএল নিয়ে বিতর্ক তুঙ্গে। দুটো লিগই সমান্তরালভাবে চালানোর সিদ্ধান্ত নেওয়া হয়েছে। মোহনবাগান, ইস্টবেঙ্গল কিংবা আইজলের মতো সমর্থকপুষ্ট ক্লাব এখনও ব্রাত্য ফেডারেশনের নয়নের মণি আইএসএল-এর বৃত্তে। যাতে বিতর্ক রয়েছে আর থাকছে বিক্ষোভও। সব মিলিয়ে ঘরোয়া ফুটবল নিয়ে রীতিমতো ঘেঁটে রয়েছেন ফেডারেশনের কর্তারা।
— সত্যি কথা বলতে, যে ফর্ম্যাটেই ঘরোয়া লিগে একনম্বর টুর্নামেন্ট হোক না কেন, যত পেশাদারি দল খেলবে, ততই ভাল। ভারতীয় ফুটবলের বর্তমান সমস্যাটা বুঝতে পারছি। কোন টুর্নামেন্ট দেশের ফুটবলের জন্য ভাল, তা নিয়ে তর্ক চলতেই থাকবে। তবে আমার মতে, যে টুর্নামেন্টে বেশি ঘরোয়া ফুটবলাররা খেলবে, সেই লিগই ভারতকে ফুটবলকে এগিয়ে নিয়ে যাবে।
সাম্প্রতিক ঘটনাপ্রবাহে এটা তো পরিষ্কার যে, আইএসএল-ই ভারতীয় ফুটবলের ভবিষ্যৎ হতে চলেছে?
— এটা আগেও বলেছি। যত প্রতিষ্ঠিত, পেশাদারি দলকে ভারতীয় ফুটবলের মূলস্রোতে অন্তর্ভুক্ত করা যাবে, ততই ভাল। যেভাবে আইএমজি শেষ তিন বছরে আইএসএল-কে এগিয়ে নিয়ে যেতে সাহায্য করছে, তা ফুটবল সমর্থকদের মনে নতুন আশা জাগিয়েছে। তাছাড়া তৃণমূল স্তরে অ্যাকাডেমি তৈরি করতে আইএসএল ফ্র্যাঞ্চাইজিগুলো বিনিয়োগ করে সদর্থক ভুমিকা নিচ্ছে। তবে এই কর্মকাণ্ডের পরিধি আরও বিস্তৃত করতে হবে। পরিকাঠামো ও কোচিংয়ে আরও আধুনিকতা আনতে হবে। এটা করতেই হবে। আধুনিক ফুটবল এমনটাই দাবি করে।
ভারত বর্তমানে ফিফা র‌্যাঙ্কিং ৯৬। সম্প্রতি এশিয়ান কাপের যোগ্যতা নির্ণায়ক পর্বেও কিরঘিজস্থানের বিরুদ্ধে দুরন্ত জয় পেয়েছেন সুনীল ছেত্রীরা। ভারতীয় ফুটবল কতটা বদলাচ্ছে?
— শুধু আমার কথায় নয়, ভারতীয় ফুটবল যে এগোচ্ছে, সেটা তো প্রত্যেকেই দেখতে পাচ্ছে। শেষ তিন বছরে যেসব ভারতীয় ফুটবলারদের সঙ্গে অথবা বিপক্ষে খেলেছি, যেমন— জেজে, আনাস, সন্দেশ, অমরিন্দর, প্রীতম, জেজে— প্রত্যেকেই রকেট গতিতে উন্নতি করেছে। এরা সামনের কয়েকবছর ভারতের জাতীয় দলকে এগিয়ে নিয়ে যাবে, এই ব্যাপারে আমি নিশ্চিত। এছাড়াও আরও দু’জনের কথা বলতে চাই। এরা হল— ইউজেনসেন (লিংডো) ও সুনীল। এদের নিয়ে গড়া জাতীয় দল বিশ্বের যে কোনও দলকে লড়াইয়ের মুখে ফেলার সামর্থ্য রাখে। যুব বিশ্বকাপও আয়োজন করতে চলেছে ভারত। সবমিলিয়ে বিশ্ব ফুটবলে ভারত নিজেদের অস্তিত্ব জানান দিতে শুরু করেছে।
আপনিও আগেও অনেকবার আপনার কপালে ইনজুরি মার্ক নিয়ে অনেকবার বলেছেন। তবু আর একবার জিজ্ঞাসা করব কীভাবে এরকম ঘটল?
— এটা মোটেও গুরুতর ছিল না। কারণ তো দেখতেই পাচ্ছ, আমি এখনও বেঁচেবর্তে রয়েছি এবং ফুটবল খেলে চলেছি দিব্যি। এটা নিয়ে বিশদে আর কিছু বলতে চাই না। শুধু জানাতে চাই, এটা শরীরের অন্যান্য অংশের চোটের মতোই। এখনও যেটা করতে সবথেকে বেশি ভালবাসি, সেটাই করে চলেছি। ন’বছর ধরে এরকম করছি।